Тоть

Тоть нь 86 төрлийн 372 зүйлийн шувууд бөгөөд дараах 3 овогт хуваагддаг. Үүнд: Psittacidae (жинхэнэ тоть), Cacatuidae (австрали тоть), Nestoridae (шинэ зеланд тоть).

Тоть нь дэлхийн бөмбөрцгийн өмнөд хагасын сэрүүн бүсэд амьдрах хэдэн зүйлийг эс тооцвол ерөнхийдөө халуун дулаан бүсийн орноор тархан нутаглана. Хамгийн олон янзын тотинууд Өмнөд Америк, Австралид тааралддаг. Тоть шувуу нь хүчирхэг махир хошуу, бахим чанга хөлтэй, сарвуу нь урагшаа чиглэсэн 2, хойш 2 хуруутай байна. Ихэнх тоть ногоон өнгө давамгайлсан, өөр хурц өнгө оролцсон байх бөгөөд зарим зүйл нь олон өнгө алагласан байна. Австрали тотины зүйлүүд голдуу цагаан эсвэл хар өнгөтэй ба толгой дээрээ хөдөлгөдөг өдөн залаатай. Тоть нь хэрээ, хон хэрээ, алаг шаазгай зэргийн хамт хамгийн ухаантай шувуунд тооцогдох ба зарим зүйлийн тоть хүний дуу хоолойг дуурайж чаддаг тул гэртээ тэжээх нь олонтаа. Гэрийн тэжээвэр амьтны наймаа, байгаль орчны өөрчлөлт, хүний үйл ажиллагаанаас үүдэн шилжин ирсэн өөр зүйлийн амьтан, шувуу зэргээс болж бусад аль ч шувууны багтай харьцуулахад хамгийн хурдан цөөрч, зарим зүйл тоть нь мөхөх аюулд хүрээд байгаа юм. 

 Цахим холбоос